Document ID: 32013D0748

PROVEDBENA ODLUKA KOMISIJE
оd 10. prosinca 2013.
o odobrenju Hrvatskoj da upotrebljava određene približne procjene za izračun osnovice vlastitih sredstava od PDV-a
(priopćeno pod brojem dokumenta C(2013) 8688)
(Vjerodostojan je samo tekst na hrvatskom jeziku)
(2013/748/EU, Euratom)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Ugovor o osnivanju Europske zajednice za atomsku energiju,
uzimajući u obzir Uredbu Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (1), a posebno njezin članak 13.,
budući da:
(1)
U skladu s člankom 390.c Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (2), kako je navedeno u točki 2. podtočki (e) naslova 8. Porezi Priloga V. iz članka 18. Akta o uvjetima pristupanja Republike Hrvatske i prilagodbama Ugovora o Europskoj uniji, Ugovora o funkcioniranju Europske unije i Ugovora o osnivanju Europske zajednice za atomsku energiju (3), Hrvatska može, u skladu s uvjetima koji se primjenjuju u toj državi članici na datum njezinog pristupanja, nastaviti oslobađati od PDV-a isporuku građevinskog zemljišta, s ili bez na njemu izgrađenih građevina, kako je navedeno u članku 135. stavku 1. točki (j) i u Prilogu X. dijelu B točki 9. Direktive 2006/112/EZ do 31. prosinca 2014. bez mogućnosti produljenja te međunarodni prijevoz putnika kako je navedeno u Prilogu X. dijelu B točki 10. Direktive 2006/112/EZ ako se isto izuzeće primjenjuje u bilo kojoj od država članica koje su bile članice Unije prije pristupanja Hrvatske; te transakcije moraju se uzeti u obzir pri utvrđivanju osnovice sredstava od PDV-a.
(2)
Hrvatska je zatražila odobrenje Komisije da za izračun osnovice vlastitih sredstava od PDV-a upotrebljava određene približne procjene od 1. siječnja 2013. do 31. prosinca 2014. jer ne može točno izračunati osnovicu vlastitih sredstava od PDV-a za transakcije iz Priloga X. dijela B točke 9. Direktive 2006/112/EZ. Taj bi izračun vjerojatno uključivao neopravdane upravne izdatke u odnosu na učinak tih transakcija na ukupnu osnovicu vlastitih sredstava od PDV-a Hrvatske. Hrvatska može izraditi izračun upotrebljavajući približne procjene za tu kategoriju transakcija. Stoga Hrvatskoj treba odobriti da za izračunavanje osnovice vlastitih sredstava od PDV-a od 1. siječnja 2013. do 31. prosinca 2014. upotrebljava približne procjene u skladu s člankom 6. stavkom 3. drugom alinejom Uredbe (EEZ, Euratom) br. 1553/89.
(3)
Mjere predviđene ovom Odlukom u skladu su s mišljenjem Savjetodavnog odbora za vlastita sredstva,
DONIJELA JE OVU ODLUKU:
Članak 1.
Za izračunavanje osnovice vlastitih sredstava od PDV-a od 1. siječnja 2013. do 31. prosinca 2014. Hrvatskoj se odobrava upotreba približnih procjena za sljedeće kategorije transakcija iz Priloga X. dijela B Direktive 2006/112/EZ:
Isporuka građevinskog zemljišta (točka 9.).
Članak 2.
Ova se Odluka primjenjuje od 1. siječnja 2013. do 31. prosinca 2014.
Članak 3.
Ova je Odluka upućena Republici Hrvatskoj.
Sastavljeno u Bruxellesu 10. prosinca 2013.

Labels: 2
0
3
18
15